CELEX: 62011CN0171
Language: sk
Date: 2011-04-11 00:00:00
Title: Vec C-171/11: Návrh na začatie prejudiciálneho konania, ktorý podal Oberlandesgericht Düsseldorf (Nemecko) 11. apríla 2011 — Fra.bo S.p.A./Deutsche Vereinigung des Gas- und Wasserfaches e.V. (DVGW) — Technisch-Wissenschaftlicher Verein

30.7.2011   
            
            
               SK
            
            
               Úradný vestník Európskej únie
            
            
               C 226/9
            
         Návrh na začatie prejudiciálneho konania, ktorý podal Oberlandesgericht Düsseldorf (Nemecko) 11. apríla 2011 — Fra.bo S.p.A./Deutsche Vereinigung des Gas- und Wasserfaches e.V. (DVGW) — Technisch-Wissenschaftlicher Verein
   (Vec C-171/11)
   2011/C 226/15
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Oberlandesgericht Düsseldorf
   
      Účastníci konania pred vnútroštátnym súdom
   
   
      Žalobkyňa: Fra.bo S.p.A.
   
      Žalovaný: Deutsche Vereinigung des Gas- und Wasserfaches e.V. (DVGW) — Technisch-Wissenschaftlicher Verein
   
      Ďalší účastník konania: DVGW-Cert GmbH
   
      Prejudiciálne otázky
   
   
               1.
            
            
               Má sa článok 28 ES (teraz článok 34 ZFEÚ), prípadne v spojení s článkom 86 ods. 2 ES (teraz článok 106 ods. 2 ZFEÚ), vykladať v tom zmysle, že pre súkromnoprávne zariadenia, ktoré boli zriadené na účely vypracovania technických noriem v určitej oblasti, ako aj certifikácie výrobkov na základe týchto technických noriem, sú pri vypracovaní technických noriem, ako aj pri certifikačnom postupe záväzné uvedené ustanovenia v prípade, že vnútroštátny zákonodarca považuje výrobky, ktoré majú certifikát, výslovne za výrobky v súlade so zákonom a z tohto dôvodu je v praxi predaj výrobkov, ktoré tento certifikát nemajú, prinajmenšom výrazne sťažený?
            
         
               2.
            
            
               V prípade zápornej odpovede na prvú otázku:
               Má sa článok 81 ES (teraz článok 101 ZFEÚ) vykladať v tom zmysle, že sa činnosť súkromnoprávneho zariadenia bližšie opísaného v prvej otázke v oblasti vypracovania technických noriem a certifikácie výrobkov na základe týchto technických noriem, má považovať za „ekonomickú“, ak zariadenie podlieha kontrole podnikov?
               V prípade kladnej odpovede na predchádzajúcu časť otázky:
               Má sa článok 81 ES vykladať v tom zmysle, že vypracovanie technických noriem a certifikácia na základe týchto noriem vykonaná združením podnikov sú spôsobilé obmedziť obchod medzi členskými štátmi, ak nie je vôbec možné alebo iba s výraznými ťažkosťami v členskom štáte dovozu predávať výrobok vyrobený v súlade so zákonom a predávaný v inom členskom štáte z dôvodu, že nespĺňa požiadavky technickej normy a jeho predaj je takmer nemožný bez takého certifikátu vzhľadom na dominantné presadenie sa technickej normy na trhu a na právny predpis vnútroštátneho zákonodarcu, podľa ktorého certifikát združenia podnikov preukazuje dodržanie zákonných požiadaviek, a ak technická norma, pokiaľ by ju priamo prijal vnútroštátny zákonodarca, by bola neuplatniteľná z dôvodu porušenia zásady voľného pohybu tovaru?